b'\n_START_ARTICLE_\nHr\xc4\x8dki\n_START_SECTION_\nVrste\n_START_PARAGRAPH_\nNajbolj znana vrsta je sirijski hr\xc4\x8dek, tudi \xc2\xbbzlati hr\xc4\x8dek\xc2\xab\xc2\xa0(Mesocricetus auratus), ki je pogosta doma\xc4\x8da \xc5\xbeival. Dve drugi taki vrsti, ki \xc5\xa1ele pridobivata na priljubljenosti, sta ruski pritlikavi hr\xc4\x8dek (Phodopus campbelli) in sibirski hr\xc4\x8dek (Phodopus songorus). Precej redkej\xc5\xa1i sta vrsti kitajski hr\xc4\x8dek (Cricetulus curtatus) in roborovski hr\xc4\x8dek (Phodopus roborovskii). Izredno priljubljena pa je mutant sirijskega hr\xc4\x8dka (odkrit \xc5\xa1ele leta 1985 ali 1986), znan kot panda hr\xc4\x8dek. Ta vrsta je skoraj povsem nenapadalna. Zna\xc4\x8dilna \xc4\x8drna barva, z zaplato bele dlake na vratu nima dosti skupnega z njegovo ne\xc5\xbenostjo - tej je vzrok na\xc4\x8drtno kri\xc5\xbeanje teh \xc5\xbeivali. Slabo sparjen panda hr\xc4\x8dek je lahko prav tako agresiven kot sirijski (zlati) hr\xc4\x8dek.\n_START_SECTION_\nHr\xc4\x8dki kot doma\xc4\x8de \xc5\xbeivali\n_START_PARAGRAPH_\nNajpogosteje v hi\xc5\xa1ah najdemo sirijskega hr\xc4\x8dka. Panda hr\xc4\x8dek (tudi \xc2\xbbTeddybear\xc2\xab\xc2\xa0- \xc2\xbbpli\xc5\xa1asti medved\xc2\xab) je njegova vzrejena podvrsta. Naslednje po priljubljenosti so \xc5\xa1tiri vrste \xc5\xa1kratastih hr\xc4\x8dkov, in njihova vzgoja se ne razlikuje preve\xc4\x8d. Roborovski in kitajski hr\xc4\x8dek sta te\xc5\xbeja za vzrejo, najde se ju le pri resnih rejcih, zato sta redkej\xc5\xa1a in ju imajo le zagrizeni ljubitelji. Roborovski denimo sploh ni primeren za otroke._NEWLINE_Hr\xc4\x8dki so po naravi no\xc4\x8dne \xc5\xbeivali in zato niso najbolj primerni za ljudi, ki pono\xc4\x8di spijo in so dejavni podnevi. Vendar jih imajo mnogi raje kot podgane. Hr\xc4\x8dki se hitro nau\xc4\x8dijo par zvija\xc4\x8d in jih je zanimivo gledati. So tudi precej manj\xc5\xa1i od morskih pra\xc5\xa1i\xc4\x8dkov, a hkrati prav tako dlakavi in privla\xc4\x8dni, zato so \xc5\xa1e posebej primerni za domove z manj prostora.\n_START_SECTION_\nObmo\xc4\x8dje raz\xc5\xa1irjenosti\n_START_PARAGRAPH_\nHr\xc4\x8dki se znajdejo tako v kletki kot terariju. Kletke je lahko prena\xc5\xa1ati, njihove re\xc5\xa1etke so primerne za plezanje, in imajo prikladno name\xc5\xa1\xc4\x8dena vhodna vrata. Na drugi strani so stekleni terariji bolj\xc5\xa1i, ker iz njih hr\xc4\x8dki ne morejo izmetati blata in smetk, skoznje je hr\xc4\x8dka la\xc5\xbee opazovati, in bolj\xc5\xa1e osamijo \xc5\xbeival od tru\xc5\xa1\xc4\x8da in hrupa okolice. Terariji so predvsem bolj\xc5\xa1i za \xc5\xa1krataste hr\xc4\x8dke, ki so bolj ob\xc4\x8dutljivi na okolje in tudi manj\xc5\xa1i - zato bi morala biti mre\xc5\xbea na kletki zelo gosta, da ne bi pobegnili skozi. Srednje veliki hr\xc4\x8dki, kot je zlati hr\xc4\x8dek, posebej u\xc5\xbeivajo v plezanju po zidu kletke (kar je zanje zelo nevarno, ker si lahko ta\xc4\x8dko zataknejo med re\xc5\xa1etke). Hkrati jim re\xc5\xa1etke, ki naj imajo vodoravne in navpi\xc4\x8dne pre\xc4\x8dke, omogo\xc4\x8dajo ve\xc4\x8d pogleda na zunanji svet in so za te in ve\xc4\x8dje hr\xc4\x8dke bolj primerne._NEWLINE_Kljub majhnosti potrebuje hr\xc4\x8dek vsaj 40 \xc3\x97 60\xc2\xa0cm\xc2\xb2 povr\xc5\xa1ine in vsaj 40 cm vi\xc5\xa1ine. Stekleni terarij naj nima ve\xc4\x8dje vi\xc5\xa1ine kot \xc5\xa1irine, sicer bo zrak slabo kro\xc5\xbeil. \xc5\xa0kratasti hr\xc4\x8dki (\xc4\x8deprav manj\xc5\xa1i!) potrebujejo \xc5\xa1e ve\xc4\x8d prostora - vsaj 80 \xc3\x97 40\xc2\xa0cm\xc2\xb2. To zato, ker so zelo dejavni - veliko te\xc4\x8dejo in kopljejo, vendar ne smejo biti dolgo zunaj kletke. Zaradi majhnosti se zunaj ne po\xc4\x8dutijo varne; in druge doma\xc4\x8de \xc5\xbeivali bi jih lahko pokon\xc4\x8dale. Z velikostjo je takole: v ve\xc4\x8djem domku bo \xc5\xbeival po navadi \xc5\xbeivela dlje in jo bo lep\xc5\xa1e opazovati._NEWLINE_Hi\xc5\xa1ko lahko kupite v trgovini, lahko pa jo sami izdelate. \xc4\x8ce uporabite le materiale, ki niso nevarne \xc5\xbeivalim - ne lepljenega lesa ali lesa iglavcev, ker hr\xc4\x8dki grizljajo stene hi\xc5\xa1ke in bi lahko zau\xc5\xbeili zanje strupeno lepilo ali smolo. Varna je hi\xc5\xa1ka iz brezovega ali bukovega lesa, zlepljena skupaj z lepilom na vodni osnovi, vendar je treba redno preverjati, \xc4\x8de hr\xc4\x8dek ne spodjeda lesa. \xc5\xa0e ena mo\xc5\xbenost je, da dodelate kupljeno hi\xc5\xa1ko - in ji npr. dodate nadstropja in jih pove\xc5\xbeete z lestvami. \xc5\xbdi\xc4\x8dnata mre\xc5\xbea namesto lesa ni primerna, ker se hr\xc4\x8dek lahko zatakne in resno po\xc5\xa1koduje._NEWLINE_Ozke in gladke plasti\xc4\x8dne hi\xc5\xa1ke niso preve\xc4\x8d primerne kot edino bivali\xc5\xa1\xc4\x8de hr\xc4\x8dka. Preve\xc4\x8d so zaprte in zrak slabo kro\xc5\xbei, plastika pa (\xc4\x8deprav jo je lahko \xc4\x8distiti) slabo vsrka hr\xc4\x8dkov urin. Iz tega nastane vla\xc5\xbeno in neudobno okolje, zelo ugodno za bakterije in glivice. Hr\xc4\x8dek grizlja, zato so umetni materiali nasploh neprimerni in nenaravni. Take igra\xc4\x8dke imejte za igranje in telovadbo \xc5\xbeivali, seveda pod va\xc5\xa1im nadzorom._NEWLINE_Hr\xc4\x8dku je najprimernej\xc5\xa1a dobro razsvetljena soba s stalno, zmerno temperaturo (18 do 26 stopinj Celzija), zunaj neposrednega Sonca. Ne sme biti na prepihu - posebej pazite, \xc4\x8de imate \xc5\xbei\xc4\x8dno kletko. \xc4\x8ceprav ne vidijo dale\xc4\x8d, so zelo spro\xc5\xa1\xc4\x8deni kakih 60\xc2\xa0cm nad tlemi, od koder lahko mirno opazujejo okolico._NEWLINE_Vso povr\xc5\xa1ino hi\xc5\xa1ke, skupaj z vmesnimi nadstropji, je treba dobro pokriti z debelo plastjo lesenih odpadkov za glodavce. Umetni materiali so lahko primerni, \xc4\x8deravno tvegani. Odpadki za ma\xc4\x8dke so strupeni za hr\xc4\x8dke. Hrastovo \xc5\xbeaganje in \xc5\xbeaganje smolnatih in di\xc5\xa1e\xc4\x8dih drevesnih vrst bo hr\xc4\x8dka motilo pri dihanju, zato se mu izognite. Odpad iz recikliranega papirja ali lepenke lahko varno dodate, da bo vsrkal vonjave._NEWLINE_Hr\xc4\x8dki gradijo gnezdo, zato mu le sproti dodajajte ko\xc5\xa1\xc4\x8dke rob\xc4\x8dkov in \xc4\x8dasopisnega papirja (potisk mora biti na osnovi \xc4\x8drnila iz soje) in zgradili si bodo varen in udoben domek na samem. Sve\xc5\xbee seno je mehko, in nekaj ga bodo hr\xc4\x8dki z u\xc5\xbeitkom tudi pozobali._NEWLINE_V pe\xc5\xa1\xc4\x8deni kopeli se bo hr\xc4\x8dek takoj zabaval in se tudi o\xc4\x8dedil. V pu\xc5\xa1\xc4\x8davi (od koder izvirajo), se hr\xc4\x8dki valjajo po pesku, kar o\xc4\x8disti njihov ko\xc5\xbeuh in prepre\xc4\x8di, da bi se zamastil. To \xc5\xa1e posebej dene \xc5\xa1kratastim hr\xc4\x8dkom. Pesek dajte v posodo, ki se zlepa ne bo prevrnila (kerami\xc4\x8dna ali kovinska posoda s te\xc5\xbekim dnom). Uporabite droben pesek, vendar ne takega, ki bi se pra\xc5\xa1il - kar bi \xc5\xa1kodili hr\xc4\x8dkovim dihalom._NEWLINE_Redno \xc4\x8di\xc5\xa1\xc4\x8denje domka je nujno za hr\xc4\x8dkovo dobro stanje. Vsaj enkrat na teden je treba zamenjati namo\xc4\x8deno posteljico. Hr\xc4\x8dki so precej \xc4\x8diste \xc5\xbeivali - gnezdo bo precej \xc4\x8disto; lulali in kakali bodo na izbranem mestu, zato bo \xc4\x8di\xc5\xa1\xc4\x8denje preprosto. Manj\xc5\xa1i hr\xc4\x8dki so manj zahtevni - \xc4\x8disti se enkrat na dva tedna, vendar imajo ve\xc4\x8d skritih koti\xc4\x8dkov, ki slu\xc5\xbeijo kot strani\xc5\xa1\xc4\x8de._NEWLINE_\xc5\xa0e ena pomembna stvar je skrivali\xc5\xa1\xc4\x8de, kjer bo hr\xc4\x8dek lahko po\xc4\x8dival \xc4\x8dez dan. Komercialne, naki\xc4\x8dene hi\xc5\xa1ke niso preve\xc4\x8d primerne. Skrivali\xc5\xa1\xc4\x8de mora biti dovolj veliko in zaprto vsaj na dveh stranicah. Uporabite iste materiale kot za hi\xc5\xa1ko, \xc4\x8deprav lahko improvizirate z majhnim kartonskim skrivali\xc5\xa1\xc4\x8dem (ki ga bo hr\xc4\x8dek slej ko prej pojedel in bo potreboval novega). Ena mo\xc5\xbenost je odstranljiva streha, da lahko zlahka odstranite nepojedeno hrano._NEWLINE_Sirijski hr\xc4\x8dki so samotarske \xc5\xbeivali in potrebujejo samoto takoj, ko odrastejo (\xc5\xbee po \xc5\xa1tirih tednih). \xc5\xa0kratasti hr\xc4\x8dki so bolj dru\xc5\xbeabni in se bodo bolj verjetno sprijaznili s sostanovalci. So primeri, ko dva ali ve\xc4\x8d hr\xc4\x8dka mirno \xc5\xbeivita skupaj, vendar lahko pride do krvavih bojev, zato jih le lo\xc4\x8dite, \xc4\x8de se za\xc4\x8dno tepsti. V naravnem okolju imajo hr\xc4\x8dki mnogo ve\xc4\x8d prostora zase in vsak si izoblikuje ozemlje. \xc4\x8ce \xc5\xbeelite imeti ve\xc4\x8d kot dva hr\xc4\x8dka v kletki, mora biti ta ve\xc4\x8dja (vsaj 40 \xc3\x97 40\xc2\xa0cm\xc2\xb2 na hr\xc4\x8dka) in vsaka \xc5\xbeival mora imeti svoje skrivali\xc5\xa1\xc4\x8de. Celo po dalj\xc5\xa1em mirnem sobivanju lahko pride do grizenja - takrat jih je vedno treba lo\xc4\x8diti takoj. Vedite \xc5\xa1e, da \xc4\x8de se samec in sami\xc4\x8dka dobro razumeta, se bosta za\xc4\x8dela zelo hitro razmno\xc5\xbeevati in prostora bo hitro zmanjkalo.\n_START_SECTION_\nGlodanje\n_START_PARAGRAPH_\nHr\xc4\x8dki imajo dolge, tanke in ostre zobe, in lahko krepko ugriznejo \xc4\x8dloveka v prst, \xc4\x8de ga zamenjajo za koren\xc4\x8dek ali plenilca. Da se jih navaditi na \xc4\x8dloveka, in \xc4\x8de se jih ne zlorablja, jih lahko imajo na skrbi tudi odgovorni otroci (od 7. leta naprej). Zobje jim stalno rastejo, zato jim je treba dati primernih stvari, da jih nagonsko glodajo in s tem ohranijo zobe z zdravo dol\xc5\xbeino. Sicer bodo grizljali, kar pa\xc4\x8d najdejo. Njihov domek mora zato biti iz materiala, skozi katerega ne morejo pregristi. Hr\xc4\x8dek je dejaven pono\xc4\x8di in njegovo grizljanje lahko moti, \xc4\x8de je v spalnici ali kje v bli\xc5\xbeini.\n_START_SECTION_\nTelovadba in zabava\n_START_PARAGRAPH_\nKot vse \xc5\xbeivali morajo tudi hr\xc4\x8dki telovaditi in se pozabavati, da ohranijo telesno in du\xc5\xa1evno zdravje. Obesite jim kolesce in natekli se bodo do \xc2\xbbsitega\xc2\xab. Dodatne igra\xc4\x8dke, denimo lesene ali plasti\xc4\x8dne cevke, ki simulirajo njihovo naravno okolje (rovi) pa njim in njihovim lastnikom omogo\xc4\x8dijo zabavo. Pri nakupu kolesa previdno - ne sme imeti lukenj, v katere bi se lahko hr\xc4\x8dek z nogicami zataknil in se po\xc5\xa1kodoval._NEWLINE_Prozorne \xc5\xbeoge za hr\xc4\x8dke (in avtomobil\xc4\x8dki v ta namen) so odli\xc4\x8dni. Vanje polo\xc5\xbeite hr\xc4\x8dka in ta s svojim gibanjem premika \xc5\xbeogo in raziskuje po celi hi\xc5\xa1i, vrtu ipd. Vendar pazite na hr\xc4\x8dka in bodite razumni - hr\xc4\x8dek se lahko zagozdi ob pohi\xc5\xa1tvu, skotali dol po stopnicah in tako po\xc5\xa1koduje ali mo\xc4\x8dno prestra\xc5\xa1i. V \xc5\xbeogi ga ne pustite predolgo, zlasti na tople dni; vmes mu privo\xc5\xa1\xc4\x8dite premor ob sve\xc5\xbei vodi in sadju ali zelenjavi. Igra\xc4\x8dko naj hr\xc4\x8dek uporabi po lastni volji - nikoli ga ne silite vanjo._NEWLINE_\xc4\x8ce boste skrbni, bo hr\xc4\x8dek rade volje \xc5\xa1el ven iz hi\xc5\xa1ke in izkoristil vse mo\xc5\xbenosti za raziskovanje. Pazite pa, da se ne skrije v kak\xc5\xa1no luknjo v pohi\xc5\xa1tvu, zidu ali drugod, ker bo tam ostal - je no\xc4\x8dna \xc5\xbeival in ima rad temo. Morda ga ne boste mogli prepri\xc4\x8dati, da bi pri\xc5\xa1el spet ven.\n_START_SECTION_\nHrana\n_START_PARAGRAPH_\nOsnovno hrano lahko kupimo v trgovini za \xc5\xbeivali in povsem zadosti hr\xc4\x8dkovim prehrambenim potrebam. Kot pribolj\xc5\xa1ek pa jim lahko damo sve\xc5\xbee sadje, zelenjavo, pi\xc4\x8do za pti\xc4\x8de ali \xc5\xbeive \xc5\xbeu\xc5\xbeelke; ker so pomemben del njihove naravne prehrane. Sla\xc5\xa1\xc4\x8dice in nekatera zelenjava (paradi\xc5\xbenikovo listje) niso primerni zanje oziroma jim celo \xc5\xa1kodijo. Kot ve\xc4\x8dina drugih \xc5\xbeivali se hr\xc4\x8dki sami ne morejo odlo\xc4\x8diti, kaj je dobro zanje - po navadi bodo pojedli vse, kar dobijo._NEWLINE_Hr\xc4\x8dki so privajeni \xc5\xbeivljenju v su\xc5\xa1nih predelih in lahko dovolj teko\xc4\x8dine zau\xc5\xbeijejo \xc5\xbee iz vodene zelenjave, npr. kumare. Vseeno naj imajo vedno na zalogi sve\xc5\xbeo vodo. V trgovinah najdete dovolj primernih preparatov za to; z njimi jim lahko tudi dozirate zdravila in vitamine._NEWLINE_Tako hrana kot voda morata biti sve\xc5\xbei in menjani pogosto, recimo enkrat na dan. Voda ne sme biti v odprti posodi, ker se tako hitro onesna\xc5\xbei in ustvari mokro okolje, ki je precej nezdravo za hr\xc4\x8dka. Hr\xc4\x8dek se tudi zna o\xc4\x8distiti brez vode, in to zelo pedantno.\n_START_SECTION_\nPodrobnosti\n_START_PARAGRAPH_\nVe\xc4\x8dina prehrane naj bo v trdni obliki in primerne velikosti. Zraven namenske prehrane iz trgovine jim le dajte mnogovrstna semena, \xc5\xbeita in ore\xc5\xa1ke. Pazite in omejite vsebnost ma\xc5\xa1\xc4\x8dob - zlasti son\xc4\x8dni\xc4\x8dno in sezamovo seme, ore\xc5\xa1ki, mandeljni so vsi zelo hranljivi in naj bodo zato pribolj\xc5\xa1ek in ne hrana. Ve\xc4\x8d jim lahko date \xc5\xbeitaric, ri\xc5\xbea, ore\xc5\xa1kov in le\xc4\x8de: kak\xc5\xa1nih 120 g srednje velikemu hr\xc4\x8dki in pol tega \xc5\xa1kratastim vrstam. Kruh in drugi pekovski izdelki vsebujejo kvas, ki ga hr\xc4\x8dek le s te\xc5\xbeavo prebavi, zato se ga izogibajte. Dajte mu le malo skorje za glodat, ali pa kar kupite poseben kruh v trgovinah za \xc5\xbeivali. Hrana naj bo primerne velikosti - zlasti manj\xc5\xa1i hr\xc4\x8dki imajo namre\xc4\x8d te\xc5\xbeave s prevelikimi semeni, ki jih proizvajalci radi podtaknejo v \xc5\xa1katle s hrano zanje. Za manj\xc5\xa1e hr\xc4\x8dke je tako primerna hrana za pti\xc4\x8de._NEWLINE_Sena jim lahko vedno daste veliko. Ima zelo malo ma\xc5\xa1\xc4\x8dobe, vendar ga imajo hr\xc4\x8dki radi, prijazen je njihovi prebavi, vanj se da skriti in iz njega narediti gnezdo. Obenem je poceni in ga lahko izdelate v doma\xc4\x8dem vrtu._NEWLINE_Sve\xc5\xbea hrana je pomemben del hr\xc4\x8dkove diete. \xc5\xbde omenjena kumara je hkrati dober nadomestek za vodo. Sve\xc5\xbea trava, korenje, vse vrste zelene solate, listi in celo veje nestrupenih rastlin so v redu. Odraslim hr\xc4\x8dkom lahko daste tudi malo jabolk, sladke paprike, paradi\xc5\xbenika (le rde\xc4\x8d plod, ne rastlinja), banano, mango in jagode. Preve\xc4\x8d sladkih sade\xc5\xbeev pa jim \xc5\xa1kodi. Zelja se izogibajte, ker je nevarno za hr\xc4\x8dkovo prebavo. Isto velja za citruse (limone ipd.)._NEWLINE_Zelo mladi hr\xc4\x8dki (6-8 tednov) naj jedo le korenje in majhne \xc5\xbeitarice. Ne dajajte jim \xc5\xa1e vode, ker jim lahko hudo po\xc5\xa1koduje prebavo. Bolne hr\xc4\x8dke dajte na omejevalno dieto. Ponudite jim zeli\xc5\xa1\xc4\x8da, \xc4\x8de jih sprejemajo, vendar vedite, da ta ne morejo zamenjati veterinarja. Pojedli bi tudi marjetico in regrat, vendar le cvet. Rastline ne smejo rasti zraven ceste ali drugih virov onesna\xc5\xbeenja, ker so hr\xc4\x8dki zaradi majhne telesne te\xc5\xbee zelo ob\xc4\x8dutljivi za zastrupitev._NEWLINE_V naravi hr\xc4\x8dki lovijo \xc5\xbeu\xc5\xbeelke, ki so vir \xc5\xbeivalskih beljakovin. Lahko jim jih daste tudi \xc5\xbeive. Ve\xc4\x8dina ljudi \xc5\xbeu\xc5\xbeelk ne mara, zato jih nadomestijo s povsem ustreznimi pasjimi briketi. Nekateri hr\xc4\x8dki pojedo tudi navadni jogurt, mehki sir (neslan, z malo ma\xc5\xa1\xc4\x8dobami). Pri pasji oz. ma\xc4\x8dji hrani posebej pazite, da vsebuje malo vsebnost ma\xc5\xa1\xc4\x8dob._NEWLINE_Od dodatkov mora biti v vsakem domku posebni kamen iz soli (dobite v trgovini za \xc5\xbeivali). \xc4\x8ceprav gre za ogromno koli\xc4\x8dino soli, ki je ne porabi niti ve\xc4\x8d generacij hr\xc4\x8dkov, jo potrebujejo. Vitaminski dodatki za glodavce na\xc4\x8deloma niso pomembni, ker jih dovolj zau\xc5\xbeijejo \xc5\xbee iz sve\xc5\xbee zelenjave. Bolni ali nedohranjeni hr\xc4\x8dki morda potrebujejo vitamine ali zdravila; posvetujte se z veterinarjem._NEWLINE_Vedite, da imajo hr\xc4\x8dki navado zbirati hrano - odnesejo jo v zgornjem delu hrbta oz. vratu ter   v licih in jo skrijejo na ve\xc4\x8d mestih po hi\xc5\xa1ki. Ta hrana, sploh skupaj z urinom in vodo, bo za\xc4\x8dela gniti in lahko onesna\xc5\xbei hr\xc4\x8dkov domek. Zato ga morate redno \xc4\x8distiti. Po tem vedenju so hr\xc4\x8dki tudi dobili ime - nem\xc5\xa1ka beseda za kopi\xc4\x8denje je \xc2\xbbhamstern\xc2\xab._NEWLINE_Mnogo je hrane, ki je hr\xc4\x8dki sploh ne smejo jesti. To so vse vrste sla\xc5\xa1\xc4\x8dic (\xc4\x8dokolada, bomboni) - so nezdravi ali celo \xc5\xa1kodljivi. Nadaljnje strupene rastline in pa nezdrava oz. kemijsko obdelana hrana za ljudi._NEWLINE_Campbellovi \xc5\xa1kratasti hr\xc4\x8dki so posebej ob\xc4\x8dutljivi na diabetes (Diabetes mellitus), druge \xc5\xa1krataste vrste nekoliko manj. Pogosti vzrok je zau\xc5\xbeitje enostavnih sladkorjev (glukoza). Zato jim ne smete dati sladke hrane (zlasti ne medu ali sladkorja). Sladko sadje omejite. Pri ve\xc4\x8djih hr\xc4\x8dkih to ni tako nujno, je pa priporo\xc4\x8dljivo.\n_START_SECTION_\n\xc5\xbdivljenjska doba in razmno\xc5\xbeevanje\n_START_PARAGRAPH_\nPovpre\xc4\x8dno \xc5\xbeivijo ne ve\xc4\x8d kot 2 ali 3 leta v ujetni\xc5\xa1tvu; v naravi \xc5\xa1e manj. Zaradi kratke \xc5\xbeivljenjske dobe hitro dozorijo in se za\xc4\x8dno razmno\xc5\xbeevati \xc5\xbee kot mladi - pri dveh mesecih. Sami\xc4\x8dka bo kotila ve\xc4\x8dkrat letno, po ve\xc4\x8d mladi\xc4\x8dev na leglo. Samce in sami\xc4\x8dke zato velikokrat lo\xc4\x8dijo, da se izognejo nehotenim potomcem._NEWLINE_Po parjenju so samice breje 2 do 3 tedne. Po rojstvu ni nenavadno, da sam\xc4\x8dek poje nekatere od mladi\xc4\x8dev. Povpre\xc4\x8dno leglo je 7 hr\xc4\x8dkov, najve\xc4\x8dje pa okoli 12(toliko zdr\xc5\xbei trebuh sami\xc4\x8dke). Sami\xc4\x8dka bo vse mal\xc4\x8dke zbrala v vnaprej narejeno gnezdo. Potomci so brezdlakavi, imajo zaprte o\xc4\x8di, se malo premikajo in so odvisni od sami\xc4\x8dke. Po kak\xc5\xa1nem tednu za\xc4\x8dno raziskovati gnezdo in jesti trdno hrano. \xc5\xbde po treh tednih trajno zapustijo sami\xc4\x8dko._NEWLINE_Spol odraslega hr\xc4\x8dka dolo\xc4\x8dimo po repu: ravnega ima sam\xc4\x8dek, sami\xc4\x8dkin pa ima bunkice na obeh straneh.\n_START_SECTION_\nHr\xc4\x8dkom podobne \xc5\xbeivali\n_START_PARAGRAPH_\nNekatere glodavce v\xc4\x8dasih imenujejo \xc2\xbbhr\xc4\x8dke\xc2\xab, \xc4\x8deprav trenutno niso razvr\xc5\xa1\xc4\x8deni v poddru\xc5\xbeini Circetinae. To je na primer grivasti hr\xc4\x8dek ali \xc4\x8dopasti hr\xc4\x8dek, ki je v resnici grivasta podgana (Lophiomys imhausi) in tudi ni zelo znan pod tem imenom. Drugi so hr\xc4\x8dki, podobni mi\xc5\xa1im (Calomyscus spp.) in belorepa podgana (Mystromys albicaudatus).'